Channing Tatum

Channing Tatum (täisnimega Channing Matthew Tatum; sündinud 26. aprillil 1980) on Ameerika Ühendriikide näitleja, filmiprodutsent, tantsija ja endine modell.

Tatumi esimene filmiroll oli 2005. aastal spordidraamas "Treener Carter". 2006. aasta filmis "Hakkaja tüdruk" oli tal kõrvalosa, kuid samal aastal linastunud filmis "Keelatud tants" juba peaosa. Tatum on mänginud draama- ja komöödiafilmides "Kuidas ära tunda oma pühakuid" (2006), "Reegliteta võitlus" (2009), "Populaarsed vaenlased" (2009), "G.I. Joe: Kobra rünnak" (2009), "Kallis John" (2010), "Üheksanda leegioni kotkas" (2011), "Vanne" (2012), "21 Jump Street" (2012), "G.I. Joe: Kättemaks" (2013) ja "Foxcatcher" (2014) jm.

Elulugu

Lapsepõlv ja noorpõlv

Tatum sündis Cullmani linnas Alabama osariigis. Tema ema Kay (neiupõlvenimega Faust) töötab lennufirmas ja isa Glenn Tatum töötas ehitusalal. Peres oli kaks last, Channing ja tema õde Paige. Temas voolab iiri, prantsuse ja indiaani verd. Kui Tatum oli kuueaastane, kolis tema perekond Mississippi osariiki ja ta esimesed kooliaastad möödusid Mississippi jõe lähistel maal.

Juba koolipoisina oli Tatum sportlik. Ta mängis Ameerika jalgpalli, jalgpalli ja pesapalli, tegeles kergejõustikuga ja praktiseeris võitluskunste, eelkõige wuzuquan'i koolkonna kung fu'd suurmeister Chee Kim Thongi traditsiooni õpetajate käe all. Tatum on öelnud, et kõige enam hajutasid tema tähelepanu koolis tüdrukud.

Suurema osa oma teismeliseeast veetis ta Florida osariigis Tampa ümbruses. Algul õppis ta Gaitheri Keskkoolis, seejärel andsid vanemad talle võimaluse valida, kas ta leiab endale sobiva erakooli või läheb õppima sõjakooli. Tatum otsustas Tampa Katoliku Keskkooli kasuks, mille lõpetas 1998. aastal. Ta valiti seejuures ka kõige sportlikumaks koolilõpetajaks.

Seejärel õppis Tatum jalgpallistipendiumi toel Lääne-Virginias Glenville'i Glenville'i Osariigi Kolledžis, kuid langes koolist välja. Ta naasis vanematekoju ja hakkas tegema juhutöid. Ajakiri US Weekly kirjutas, et neil aastatel töötas Tatum muu hulgas kohalikus ööklubis stripparina, kasutades esinejanime Chan Crawford. 2010. aastal ütles ta intervjuus Austraalia ajalehele The Sydney Morning Herald, et tahaks teha filmi oma kogemustest stripparina: "Ma olen juba režissööri välja valinud. Mulle meeldiks, kui seda teeks Nicolas Refn, kes lavastas filmi "Bronson", sest ta on selleks piisavalt segane." 2012. aastal sai tema stripparikogemus aluseks Steven Soderberghi lavastatud filmile "Super-Mike".

Hiljem asus ta elama Miamisse, kus modelliagentuuri talendikütt ta tänavalt avastas.

Tegevus tantsija ja modellina

Aastal 2000 sai Tatum tantsijana tööd Ricky Martini laulu "She Bangs" videos. Ta valiti välja Orlandos toimunud prooviesinemisel ja teenis töö eest 400 USA dollarit. Moetööstuses sai ta oma esimesed kogemused, töötades tuntud moefirmade, näiteks Armani ning Abercrombie & Fitch modellina. Peatselt hakkas ta üles astuma ka telereklaamides, näiteks mängis ta 2002. aastal karastusjookide Mountain Dew ja Pepsi-Cola üleriigilistes reklaamides. Seejärel sõlmis ta lepingu Miami modelliagentuuriga Page 305 ehk Page Parkes Modeling Agency. Hiljem palkas Al David ta ajakirja Vogue fotomodelliks. Varsti osales Tatum Abercrombie & Fitchi, Nautica, Dolce & Gabbana, American Eagle Outfittersi ja Emporio Armani reklaamikampaaniates. Ajakiri Tear Sheet valis ta oktoobris 2001 oma "50 kõige ilusama näo" edetabelisse. Tatumil olid ka lepingud modelliagentuuridega Beatrice International Models Milanos ja Ford Models New Yorgis.

Tatum on öelnud, et modellikarjäär on teda elus edasi aidanud, täpsustades: "See tegi minu ja mu perekonna elu palju lihtsamaks, sest ma ei ole kunagi teadnud, mida ma teha tahan, ja nüüd ei pea nad enam üldse minu pärast muretsema. Ma sain elu tundma õppida ja seda tehes ma avastasin, et ma armastan kunsti, ma armastan kirjutamist, ma armastan näitlemist, ma armastan kõiki asju, mis tunduvad mulle mõttekad. Mulle anti võimalus minna ja näha maailma, näha kõike, mis seal on. Mitte kõigile ei anta sellist võimalust."

Tegevus näitlejana (2004–2007)

Aastal 2004 sai Tatum esimese tõelise rolli telesarja "CSI: Miami" ühes osas ja otsustas seejärel pühenduda täielikult näitlemisele. Tema esimene roll täispikas filmis oli pesapallur Jason Lyle'i osa 2005. aastal valminud keskkoolidraamas "Treener Carter", kus ta mängis koos Samuel L. Jacksoniga. Tatum esines ka filmi lisana välja antud räppar Twista muusikavideos "Hope". Samal aastal olid Tatumil veel osatäitmine motokrossisõitjana filmis "Supercross", tiitrites mainimata jäetud roll filmis "Maailmade sõda" ja kõrvalosa filmis "Havoc". Kuigi Tatum on öelnud, et ta armastab modellitööd, jättis ta selle katki ja keskendus näitlejakarjäärile, sest pidas filmides mängimist sisukamaks ja küpsemaks.

Tatum pidi mängima vene filmilavastaja Sergei Bodrovi filmis "Mongol" Tšingis-khaani,, kuid ta asendati jaapani näitleja Tadanobu Asanoga. Lõpuks sai ta rolli filmis "She's the Man", kus ta mängis Duke'i, filmi peategelase Viola Hastingsi (Amanda Bynes) armastatut. Film esilinastus Ameerika Ühendriikides 17. märtsil 2006, kuid see ei osutunud kuigi edukaks: piletitulu oli üle maailma kokku umbes 57 miljonit USA dollarit.

2006. aastal oli Tatumil ka peaosa tantsuteemalises armastusfilmis "Keelatud tants", kus ta mängis mässulist hiphopitantsijat Tylerit, kes peab hakkama baleriin Nora (Jenna Dewan) partneriks. Film esilinastus Ameerika Ühendriikides 11. augustil 2006, teenis esimese nädalavahetusega 21 miljonit USA dollarit ja kogu maailmas 114 miljonit USA dollarit. Tatum astus üles ka Ciara muusikavideos "Get Up" – see lugu kuulus ka "Keelatud tantsu" filmimuusika hulka. Hiljem samal aastal mängis ta veel draamafilmis "Kuidas ära tunda oma pühakuid". Filmi tegevus toimub 1980. aastatel ja tema mängida oli seal Queensi tänavanooruki Antonio osa, kes lahendab oma probleeme rusikate abil. Lisaks Tatumile mängisid filmis peaosi veel Robert Downey juunior ja Shia LaBeouf. Tatum on seda filmi hiljem kirjeldanud kui oma "esimest draamarolli". Tema osatäitmist tõsteti esile 2006. aasta Sundance'i filmifestivalil, kus toimus selle filmi esilinastus. Teda tunnustati ka selle osatäitmise eest nominatsiooniga auhinnale Film Independent's Spirit Awards parima meeskõrvalosatäitja kategoorias.

Tegevus näitleja ja produtsendina (2008–2012)

Aastal 2008 mängis Tatum üht peaosa režissöör Kimberley Peirce'i filmis "Stop-Loss", mis räägib Iraagi sõjast koju pöörduvatest sõduritest; samuti režissöör Stuart Townsendi filmis "Lahing Seattle'is", mis jutustab 1999. aastal Seattle'is toimunud Maailma Kaubandusorganisatsiooni tippkohtumise vastu korraldatud meeleavaldustest. Tatum mängis ka sõltumatus filmis "Lõks", mille lavastas Rita Wilson. Ühtlasi valiti ta filmi "Poor Things", kuid pidi kokkulangevuste tõttu võttegraafikutes seal mängimisest loobuma.

pisi|vasakul|Tatum (paremal) koos Jonah Hilliga WonderConi kokkutulekul märtsis 2012

Tatum ja Dito Montiel, kes olid teinud koostööd filmis "Kuidas ära tunda oma pühakuid", said uuesti kokku filmistuudio Rogue Pictures märulifilmi "Reegliteta võitlus" võtetel. Tatum mängis seal Sean McArthurit, noormeest, kes teenib New Yorgis elatist piletite vahendamisega. Seejärel tegi ta kaasa Michael Manni 2009. aasta filmis "Populaarsed vaenlased", kus mängis 1930. aastate Ameerika Ühendriikide gängsterit Pretty Boy Floydi. Samal aastal astus Tatum üles Duke'i rollis Paramount Picturesi märulifilmis "G. I. Joe: Kobra rünnak", mis põhines mänguasjafirma Hasbro loodud populaarsetel märulikangelastel. Esialgu oli tal kahtlusi rolli vastuvõtmisel, sest ta kartis, et film ülistab sõda. Käsikirja lugedes ta siiski vabanes oma vastumeelsusest. Sõdurit mängis ta ka stuudios Screen Gems 2010. aastal valminud filmis "Kallis John", mis põhines Nicholas Sparksi samanimelisel bestselleril. Enda sõnul võttis ta rolli vastu, et õppida Lasse Hallströmilt. Kuna Tatum pole kunagi näitlemist õppinud, leidis ta, et ainus võimalus ennast arendada on seda teha võtteplatsil.

pisi|Jenna Dewan, Deborah Scranton, Rwanda president Paul Kagame, dokumentaalfilmi tegelane Jean Pierre Sagahutu, produtsent Reid Carolin ja tegevprodutsent Tatum filmi "Earth Made of Glass" esilinastusel

Intervjuus ajakirjale Details ütles Tatum, et ta tahaks olla kõigi nende filmide produtsent, milles ta mängib: "Ma ei taha tõesti osaleda enam filmides, mida ma ise ei produtseeri. Välja arvatud juhul, kui tegemist on ühega 10 režissöörist, kellega ma tõesti tahan koostööd teha, ei ole ma huvitatud filmi loomisprotsessist kõrvalejäämisest." Tema, ta abikaasa Jenna Dewan ja nende äripartner Reid Carolin allkirjastasid 2010. aastal kaheaastase produtseerimislepingu firmaga Relativity Media. Koos sõprade Reid Carolini, Adam Martingano, Brett Rodrigueze ja abikaasa Jenna Dewaniga on Tatum asutanud produktsioonifirmad 33andOut Productions ja Iron Horse Entertainment. Nende produtseeritud esimene teos on dokumentaalfilm "Earth Made of Glass", mis jälgib Rwanda presidendi Paul Kagame ja Rwanda genotsiidis ellu jäänud Jean-Pierre Sagahutu elu ja tegevust. Film esilinastus 2010. aastal Tribeca filmifestivalil.

Aastal 2012 juhtis Tatum telesaadet "Saturday Night Live". Tal oli ka peaosa Steven Soderberghi filmis "Plahvatusohtlik", filmis "Vanne" koos Rachel McAdamsiga ja filmis "21 Jump Street" koos Jonah Hilliga. Tatum mängib ka 29. juunil 2012 esilinastunud filmis "Super-Mike". Selle režissöör on Steven Soderbergh ja kaasprodutsent Tatum ise. See põhineb osaliselt Tatumi kaheksakuulisel töökogemusel stripparina Floridas ning kõneleb algajast noorest stripparist (Alex Pettyfer), kelle võtavad oma juhendamisele kaks kogenumat kolleegi (Tatum ja Matthew McConaughey).

Karjäär alates 2013. aastast

2013. aastal esilinastus Steven Soderberghi film "Kõrvalmõjud", kus Tatum mängib koos Rooney Mara ja Jude Law'ga. Film räägib naisest, kes langeb seoses oma abikaasa peatse vanglast vabanemisega ärevushäire küüsi ja peab otsima abi retseptiravimitest. Samal aastal esilinastus ka juba suvel 2012 valmima pidanud "G.I. Joe: Kättemaks", mis on järg 2009. aasta filmile "G.I. Joe: Kobra rünnak" ja kus Tatum mängib oma varasemat tegelaskuju Duke'i. Tema kaaspeaosatäitjad on selles filmis Dwayne Johnson ja Bruce Willis.G. I. Joe: Retaliation IMDb.com (vaadatud 29.01.2015). Samuti valmis sel aastal Roland Emmerichi action-film "Rünnak Valgele Majale", kus ta mängib Washingtoni politseinikku John Cale'i, kes peab päästma Ameerika Ühendriikide presidendi relvastatud terroristide rünnakust.Rünnak Valgele Majale Forum Cinemas (vaadatud 29.01.2015).

2014. aastal valmis Bennett Milleri film "Foxcatcher", kus Channing Tatumi partneriks on Steve Carell. Film räägib skisofreenia all kannatanud miljardärist John du Pontist, kes tappis segastel asjaoludel olümpiamängudel võistelnud maadleja Dave Schultzi. Tatum mängis filmis Dave'i venda Mark Schultzi, samuti olümpiavõitjast maadlejat. Lisaks oli Tatumil 2014. aastal peaosa filmi "21 Jump Street" järjes "22 Jump Street" ning kaks dublaažirolli filmides "Lego film" ja "Eluraamat".

 Isiklikku  

2006. aastal tutvus Tatum filmi "Keelatud tants" võtetel näitleja Jenna Dewaniga. Peatselt pärast võtete lõppu hakkasid nad tihedamalt läbi käima ning kihlusid septembri alguses 2008 Hawaii osariigis Mauil. 11. juulil 2009 abiellusid nad California osariigis Malibus. Neil on tütar Everly (sündinud 2013 Londonis). 2018. aastal nad lahutasid, mis jõustus 2024. aasta septembris. 2021. aasta augustis tutvus Tatum filmi "Blink Twice" võtetel Zoë Kravitziga. Nad kihlusid oktoobris 2023. Oktoobris 2024 läksid nad lahku. Märtsis 2025 teatas Tatum oma suhtest modelli Inka Williamsiga.

Tatum on tunnistanud intervjuus telesaatele "The Tonight Show with Jay Leno", et ta on düslektik.

Mais 2014 ütles ta intervjuus meesteajakirjale GQ, et ta joob liiga palju ja on edukalt talitlev alkohoolik.Pearson, Jennifer. 'I drink too much': Channing Tatum brands himself a 'high-functioning alcoholic' as he opens up about his wild streak Daily Mail, 20.05.2014. Vaadatud 29.01.2015.

Filmograafia

 Aasta Originaalpealkiri Eestikeelne pealkiri Osa Märkused2005 "Coach Carter" "Treener Carter" Jason Lyle peaosa "Havoc" "Kaos" Nick videofilm "Supercross" Rowdy Sparks "War of the Worlds" "Maailmade sõda" Poiss kirikustseenis tiitrites mainimata2006 "She's the Man" "Hakkaja tüdruk" Duke Orsino peaosa "Step Up" "Keelatud tants" Tyler Gage peaosa "A Guide to Recognizing Your Saints" "Kuidas ära tunda oma pühakuid" Noor Antonio ainult valitud kinodes 2007 "The Trap" "Lõks" Greg lühifilm2008 "Step Up 2: The Streets" "Keelatud tants 2" Tyler Gage lühiosa "Stop-Loss" "Sõjaseadus" Steve Shriver "Battle in Seattle" "Lahing Seattle'is" Johnson ainult valitud kinodes2009 "Fighting" "Reegliteta võitlus" Shawn MacArthur peaosa "Public Enemies" "Populaarsed vaenlased" Pretty Boy Floyd "G.I. Joe: The Rise of Cobra" "G.I. Joe: Kobra rünnak" Duke / Conrad Hauser peaosa 2010 "Dear John" "Kallis John" John Tyree peaosa2011 "Dilemma" "Dilemma" Zip "Eagle" "Üheksanda leegioni kotkas" Marcus Aquila peaosa "The Son of No One" Jonathan "Milk" White  "10 Years" "Üheööseiklus" Jake ühtlasi produtsent2012 "Haywire" "Plahvatusohtlik" Aaron  "The Vow" "Vanne" Leo peaosa "21 Jump Street"  Greg Jenko ühtlasi tegevprodutsent "Magic Mike" "Super-Mike" Mike Martingano ühtlasi produtsent2013 "Don Jon"  filmitäht  "Side Effects" "Kõrvalmõjud" Martin Taylor  "G.I. Joe: Retaliation" "G.I. Joe: Kättemaks" Duke / Conrad Hauser  "This is the End" "Lõpp" Channing Tatum "White House Down" "Rünnak Valgele Majale" John Cale peaosa2014 "The Lego Movie" "Lego film" Superman ainult hääl "Foxcatcher" Mark Schultz "22 Jump Street" Greg Jenko "The Book of Life" "Eluraamat" Joaquin2015 "Jupiter Ascending" "Jupiteri tõus" Caine "Magic Mike XXL" "Super-Mike XXl" Mike Martingano ühtlasi stsenarist ja produtsent "The Hateful Eight" "Vihane kaheksa" Jody  2016 "Hail, Caesar!" "Ole tervitatud, Caesar!" Burt Gurney2017 "The Lego Batman Movie" "Lego Batman Film" Superman ainult hääl "Logan Lucky" Jimmy järeltöötluses "Kingsman: The Golden Circle" järeltöötluses

Auhinnad ja nominatsioonid

 Aasta Auhind Kategooria Film Tulemus Märkused2006Film Independent's Spirit Awardsparim meeskõrvalosatäitja"Kuidas ära tunda oma pühakuid"kandideerisvõitis Alan Arkin filmi "Väike miss päikesepaiste" eestSundance'i filmifestivalžürii eriauhindvõitisauhind läks jagamisele Robert Downey juuniori, Shia LaBeoufi, Rosario Dawsoni, Chazz Palminteri ja Dianne Wiestiga2008Teen Choice Awardsparim meesosatäitja draamažanris"Stop-Loss"võitisparim draamafilm"Keelatud tants 2"võitisauhind läks jagamisele "Keelatud tants 2" meeskonnagaMySpace'i auhindkandideerisvõitis Ryan Sheckler2009parim meesosatäitja draamažanris"Reegliteta võitlus"kandideeris2010MTV Movie Awardsparim meesosatäitja"Kallis John"kandideerisBest Ass Kicking Star"G.I. Joe: Kobra rünnak"kandideerisTeen Choice Awardsparim meesosatäitja märuli- ja seiklusfilmi žanrisvõitisparim meesosatäitja draamažanris"Kallis John"kandideerisparima keemia auhindkandideeriskoos Amanda Seyfriediga2013MTV Movie Awardsparim muusikaline hetk"Super-Mike"kandideeris2014MTV Movie Awardsparim kangelane"Rünnak Valgele Majale"kandideeris

Viited

Välislingid

Channing Tatum Unwrapped (ametlik veebileht, inglise keeles)
Channing Tatum võrgustikus Twitter (inglise keeles)
Channing Tatum võrgustikus Facebook (ametlik konto, inglise keeles)

Channing Tatum portaalis People (inglise keeles)

Kategooria:Ameerika Ühendriikide filminäitlejad
Kategooria:Ameerika Ühendriikide modellid
Kategooria:Sündinud 1980